એક સવારે ઘરમાં જ્યારે પૂજા ચાલી રહી છે ત્યારે જ અચાનક શાસ્ત્રી-કપલ ચહેરા પર સિનેમાસ્કોપ સ્માઇલ સાથે પ્રગટ થાય છે. મા-બાપ આવી ગયાં હોવાની ખુશી તો દીકરાઓને બહુ છે, પણ હવે મસમોટી મુશ્કેલી એ છે કે મા-બાપના મોતના વળતરપેટે જે રૂપિયા લેવાઈ ગયા છે એ તો વપરાઈ ગયા છે અને ગજવાં ખાલી છે. નાટકના ડિરેક્ટર વિપુલ મહેતાએ કહ્યું હતું, ‘વિષય સાંભળતી વખતે ભારે લાગે એવું બને, પણ આ આખી વાત એકદમ કૉમેડી-ફૉર્મેટ સાથે રજૂ કરવામાં આવી છે. પૈસા ચૂકવીને મા-બાપ પાછાં જોઈએ છે, પણ પૈસા છે નહીં એટલે મા-બાપને સ્વીકારી શકાતાં નથી. બસ, અહીંથી અનેક પ્રકારની સિચુએશન જનરેટ થાય છે.’